Diari Oficial de la Generalitat Valenciana


Sumari del DOGV 7239, del 24-03-2014 (2014/2256)

Notificació de la sentència dictada en el procediment ordinari número 1117/2012.
--------------------------------------------------------------------------------

### Dades del document

Número de DOGV
:   7239

Data del DOGV
:   24-03-2014

Secció del DOGV
:   IV. ADMINISTRACIÓ DE JUSTÍCIA

Número del document
:   2014/2256


Organisme emissor
:   Jutjat de Primera Instància Número 3 de Dénia

Tipus de document
:   Edicte

Notificació de la sentència dictada en el procediment ordinari número 1117/2012. [2014/2256]  
En este procediment ordinari 1117/2012, seguit a instàncies de Compacto Express, SL, contra Jonathan Molina Pérez, s'ha dictat la sentència que, literalment, diu així:  
  
«Sentència número 72/2014  
Dénia, 13 de març de 2014  
Javier Alba Marín, jutge del Jutjat de Primera Instància número 3 de Dénia i partit, he vist estes actuacions de juí ordinari número 1117/2012, seguides entre parts; d'una, i com a demandant, la mercantil Compacto Express, SL, representada pel procurador Agustín Martí Palazón i sota la direcció jurídica del lletrat Vicente Lino Usedo, i d'una altra, com a demandat, Jonathan Molina Pérez, el qual va ser declarat en situació de rebel·lia processal; ha sigut objecte del procés una reclamació d'una quantitat per incompliment contractual.  
  
  
Antecedents de fet  
  
Primer. El procurador Agustín Martí Palazón, en nom i representació de la mercantil Compacto Express, SL, va interposar demanda de juí monitori contra Jonathan Molina Pérez, entre altres, en data 23 de març de 2010, que va correspondre a este jutjat i va donar lloc a les actuacions 427/2010, en què el codemandat Jonathan Molina Pérez va formular expressa oposició per mitjà d'un escrit de 9 de febrer de 2011.  
Després d'això, el referit procurador, en la representació que exercix, va presentar, amb data registre 20 d'abril de 2011, demanda de juí ordinari contra Jonathan Molina Pérez, en reclamació de 8.007,07 euros, més els interessos legals i les costes processals, que va ser admesa a tràmit per decret de 3 de setembre de 2012, i es va traslladar a la part demandada per a la seua contestació.  
El demandat no va omplir el trasllat conferit, per la qual cosa, en virtut de provisió de 13 de desembre de 2013, va ser declarat en situació de rebel·lia processal i es va assenyalar com a data per a la celebració de l'audiència prèvia el dia 22 de gener de 2014.  
  
Segon. Arribat el referit dia va comparéixer la part actora en la forma referida en l'encapçalament, però no la demandada.  
Obert el tràmit de proposició de prova, la part demandant va interessar la documental per reproduïda i més documental; mentres que la part demandada va sol·licitar l'interrogatori de part, la documental per reproduïda i testifical de Pedro Antonio Trujillo Mora; i es va fixar com a data per a la celebració de la vista el dia 12 de març de 2014.  
En l'indicat dia es va practicar la prova proposada i admesa, amb el resultat que es pot comprovar en el suport audiovisual en què es va gravar l'acte, i després d'evacuar-se el tràmit de conclusions es van declarar les actuacions concloses per a dictar sentència.  
  
Fonaments jurídics  
  
Primer. La part actora exercita una acció de reclamació d'una quantitat per import de 8.007,07 euros derivada d'un incompliment contractual, amb fonament en els fets següents: en data 30 de març de 2009, el demandat, Jonathan Molina Pérez, va avalar de forma solidària, personal, a primer requeriment i amb renúncia del benefici d'excussió, el deute per l'import referit que José María López Salines tenia amb la mercantil demandant, i es va establir un calendari de pagaments, d'acord amb el qual, en data 20 de desembre de 2010, havia d'estar pagada la totalitat del deute.  
No obstant això, fins al dia de hui, este deute no ha sigut abonat ni pel deutor, ni tampoc pel fiador solidari, el demandat, per la qual cosa l'entitat actora interessa la seua condemna del pagament de la suma avalada, 8.007,07 euros, més els corresponents interessos legals i les costes processals.  
La part demandada, tal com es va indicar en els antecedents de fet, va ser declarada en situació de rebel·lia processal.  
  
Segon. La convicció sobre la reclamació efectuada per la part demandant s'inferix de la documental aportada amb la demanda que es troba en les actuacions; així, la certesa del vincle contractual que unia l'entitat actora amb el demandat, en forma de consolidació solidària de les quantitats degudes per José María López Salines, s'advera amb el document número 3 de la demanda, consistent en còpia del document de reconeixement de deute en l'apartat segon del qual s'establix que el senyor López Salines reconeix deure a la mercantil Compacto Express, SL, la suma de 8.007,07 euros, i el seu apartat quart que Jonathan Molina Pérez avala solidàriament i amb caràcter personal la totalitat del deute reconegut en el present document per, entre altres, José María López Salines, responent de la mateixa manera que este, amb els seus béns presents passats i futurs; així mateix, el mateix apartat quart afig: ?el dit aval serà personal, solidari a primer requeriment amb renúncia expressa al benefici d'excussió?.  
Ha d'advertir-se que el mencionat document no va ser impugnat per la part demandada, atesa la seua situació de rebel·lia processal, per la qual cosa cal reconéixer-li plena eficàcia probatòria; que resulta ratificat, a més, pel reconeixement del testimoni Pedro Antonio Trujillo Mora de la realitat d'este, perquè durant la seua declaració en l'acte del juí va manifestar que va estar present durant la seua subscripció i que ho va firmar el demandat; a la qual cosa ha d'afegir-se també com a element corroborant l'absència voluntària del demandat en l'acte del juí, en el qual expressament es va interessar el seu interrogatori amb els efectes previstos en l'article 304 de la Llei d'Enjudiciament Civil.  
Finalment, la falta d'abonament de les quantitats reclamades s'inferix del testimoni del senyor Trujillo Mora, abans referit, qui va manifestar que el demandat no ha complit amb les obligacions dimanants del dit document, sense que conste a més cap prova documental del contrari; a la qual cosa ha d'afegir-se que les úniques manifestacions efectuades pel demandat sobre esta qüestió, com són les contingudes en l'escrit d'oposició al monitori de què dimana el present juí ordinari, no poden ser tingudes en consideració per la vaguetat de l'oposició formulada, en la qual es va limitar a referir que no resultava deutor de la quantitat reclamada per la contrapart sense aportar més raons o arguments de la dita asseveració.  
En conseqüència, ha d'entendre's acreditat tant l'existència del vincle contractual entre la mercantil Compacto Express, SL, i la part demandada, amb el contingut indicat per la demandant, així com l'incompliment contractual imputat a Jonathan Molina Pérez, en forma de desatenció en la seua qualitat de fiador solidari de les sumes degudes per José María López Salines, i la determinació de la quantitat deguda al pagament de la qual interessa que se'l condemne.  
  
Tercer. L'article 1258 del Codi Civil disposa que els contractes es perfeccionen pel mer consentiment, i des de llavors obliguen no sols al compliment d'allò expressament pactat sinó també a totes les conseqüències que, segons la seua naturalesa, siguen conformes a la bona fe, a l'ús i a la llei.  
Al seu torn, ha de recordar-se que l'article 1822 del Codi Civil establix que per la fiança un s'obliga a pagar o complir per un tercer en cas de no fer-ho este.  
En conseqüència, al resultar provat que entre l'entitat demandant i el demandat existia una relació contractual per la qual Jonathan Molina Pérez s'obligava a refermar les obligacions contretes per José María López Salines, i que a més ho feia de forma solidària amb aquell, a primer requeriment i amb renúncia expressa al benefici d'excussió, així com que el demandat va incomplir estos compromisos al deixar d'abonar les quantitats degudes pel fiançat, procedix condemnar-lo al pagament de la quantitat reclamada i, per tant, estimar íntegrament la demanda.  
  
Quart. Respecte dels interessos sol·licitats, d'acord amb el que disposen els articles 1100, 1101 i 1108 del Codi Civil, procedix la condemna del pagament de l'interés legal corresponent de les quantitats reclamades, 8.007,07 euros, des de la data en què va tindre lloc la interpel·lació judicial, és a dir el dia 23 de març de 2010, data d'interposició de la demanda monitòria de què dimana el present procediment.  
  
Quint. L'article 394.1 de la Llei d'Enjudiciament Civil assenyala que en els processos declaratius les costes s'imposaran a la part que haja vist rebutjades totes les seues pretensions. En el present procediment resulta procedent, per tant, la seua imposició a la part demandada.  
Vistos els textos legals i jurisprudència que se citen i la resta de preceptes d'aplicació general al cas.  
  
Dispositiva  
Estime íntegrament la demanda formulada pel procurador Agustín Martí Palazón, en nom i representació de la mercantil Compacto Express, SL, contra Jonathan Molina Pérez, i condemne el demandat al pagament de 8.007,07 euros, més els interessos legals corresponents a la dita quantitat des del dia 23 de març de 2010, i a les costes causades en este juí.  
Mode d'impugnació: mitjançant un recurs d'apel·lació davant de l'Audiència Provincial d'Alacant (art. 455 LEC). El recurs s'interposarà per mitjà d'escrit presentat en este Jutjat en el termini de 20 dies hàbils comptadors des de l'endemà de la notificació, amb consignació prèvia del depòsit previst en l'article 1, apartat 19, de la Llei Orgànica 1/2009, de 3 de novembre.  
Esta és la meua sentència, que pronuncie, mane i firme.  
Publicació. En la mateixa data, l'anterior sentència ha sigut llegida i publicada pel jutge que la subscriu mentres celebrava audiència pública. En done fe.»  
  
I atés que el demandat, Jonathan Molina Pérez, es troba en parador desconegut, expedisc este edicte a fi que li valga de notificació de forma deguda.  
  
Dénia, 13 de març de 2014.- El secretari judicial: Vicente Miñana Llorens.